ЧЕДОМИЉ МИЈАТОВИЋ државник, научник, књижевник

Године 1930. Београдска Трговачка Омладина обележила је 50 година свог постојања. Следеће 1931. године Омладина је издала “Споменицу” у којој се на 268 илустрованих страна сетила свих значајних личности који су учествовали у њеном раду и помагали је. Странице 147-148 посвећене су Чедомиљу Мијатовићу уз осврт на његову књигу “О условима успеха”, чије ће ново и проширено издање изаћи ускоро из штампе у издању књижаре Antikvarneknjige.com. Заслуге Чедомиља Мијатовића за остварење циљева Београдске Трговачке Омладине и за »Трговински гласник” драгоцене су и трајне вредности. Он је први који је схватио велики значај моралног и родољубивог васпитања и у том правцу почео да упућује српску трговачку омладину. Као писац писама свеукупној српској трговачкој омладини под именом »О условима успеха« (1892 године, 3 издања) Чедомиљ Мијатовић је примерима из живота великих и напредних народа дао српској трговачкој омладини једну лепу књигу, у којој су на најлепши начин изнети упути и савети за успех у животу и раду и за личну срећу народне омладине. Читава једна енциклопедија образовања и васпитања, савета и упута, шта је свакоме појединцу потребно и корисно налази се у овим писмима. Својом стручном сарадњом на Трговинском гласнику, још из првих дана његова постанка па непрекидно кроз деценије до данашњих дана, из широке области познавања свих друштвених знања и прилика, Чедомиљ Мијатовић је знатно допринео подизању опште и стручне образованости, националне свести, родољубља и хришћанских врлина нашег трговачког сталежа, у првоме реду омладине. Он је свесрдно радио за опште културни напредак наше трговачке омладине. Стручним саветима, пак, крчио је пут српској трговини и прођи земаљских производа на страни, обавештавајући велике културне и богате народе о нашим трговинским и општим приликама. Својим радом учинио је велика добра Београдској Трговачкој Омладини, допринео њеном угледу и популарности њених циљева. Рад за њу схватио је као део свог драгоценог рада за опште добро и напредак српског народа и земље. На десетој редовној скупштини 29 марта 1892, да би се одужила овом великом трудбенику, Београдска Трговачка Омладина га је изабрала за свог почасног члана. Београдска Трговачка Омладина у свакој прилици истиче његове велике заслуге које су дужне поштовања свег нашег привредног сталежа. Приликом поновног доласка Чедомиља Мијатовића за министра финансија 1894 Београдска Трговачка Омладина је приредила свечан банкет, срећна што у својој средини понова види свог осведоченог великог пријатеља, На овом банкету пало је више здравица, а Чедомиљ Мијатовић је одговорио ово: » У моме животу имао сам доста милих и пријатних момената. Данашњи ми је моменат један од најмилијих, и стога, ма где био, ма шта радио, сећаћу се Београдске Трговачке Омладине и њене захвалности, коју ми је на овако свечан начин изразила. Она ће остати као најдивнија успомена у срцу моме докле год будем живео. А моје скромне силе биће као и до сада посвећене њеном добру и напретку «. И данас, у дубокој старости и далеко ван отаџбине, Чедомиљ Мијатовић мисли на Београдску трговачку омладину, коју искрено воли и којој је поклонио добар део своје јавне делатности. Радио је из убеђења да користи општој ствари, радио је са жељом да се српски трговачки сталеж културно и духовно унапреди, да српска трговина добије спремне и добре руке, у којима ће увек и сигурно ићи напред. Чедомиљ Мијатовић спада у ред оних људи који цене културну мисију српског трговачког сталежа и желе да овоме помогну у свакој прилици. Izvor: Spomenica pedesetogodišnjice Beogradske trgovačke omladine 1880-1930. Vreme, Beograd 1931. Foto: Antikvarneknjige.com